Foto's: Max heel in sy skik met nuwe snawel | Maroela Media
Foto's: Max heel in sy skik met nuwe snawel
Max die papegaai spog met sy nuwe snawel. (Foto: Facebook)
Die papegaai Max het skynbaar sonder moeite aan sy nuwe snawel gewoond geraak en kraak reeds neute oop dat dit klap.
"Dit is nou al 'n rukkie sedert die operasie en dit wil voorkom of Max nou doodgemaklik is met sy titanium 3D‑gedrukte snawel," het Hyacinth Haven Bird Sanctuary vandeesweek op Facebook geskryf.
Maroela Media het vroeër berig Max se boonste snawel is sowat vier jaar gelede tydens 'n skermutseling met 'n ander papegaai in die voëlskuiling afgeruk. 'n Spesialisspan van die Universiteit van Pretoria, in samewerking met die Bloemfontein- Sentrale Universiteit vir Tegnologie (SUT) en ander betrokkenes, het in Oktober 'n 3D-snawel vir Max gedruk en aangeheg.
Max eet al te lekker met sy nuwe snawel. (Foto: Facebook)
Op foto's wat geplaas is, kan gesien word hoe Max heel gemaklik sy snawel gebruik om neute oop te kraak en normaal eet. Hy byt selfs na sy versorger deur die hok.
'n Chirurgiese span onder leiding van prof. Gerhard Steenkamp, 'n veeartsenykundige spesialis in tandheelkunde en kaakchirurgie aan die Fakulteit Veeartsenykunde by Onderstepoort, het die prostetiese snawel tydens 'n chirurgiese proses by die Robberg-veeartskliniek in Plettenbergbaai aangeheg.
Die span by Hyacinth Haven Bird Sanctuary sal hom nog 'n rukkie in 'n kleiner hok hou om seker te maak hy het ten volle herstel, voor hulle hom in die groot voëlhok sal plaas wat spesiaal vir hom gebou is.